
PROJEKTAS

(2015-09-04)

LIETUVOS POLICIJOS VETERANŲ ASOCIACIJOS
ĮSTATAI

I SKYRIUS

BENDROSIOS NUOSTATOS
1. Lietuvos policijos veteranų asociacija (toliau – Asociacija) yra ribotos civilinės atsakomybės viešasis juridinis asmuo, kurio teisinė forma – asociacija.

2. Asociacijos veiklos laikotarpis – neribotas.

3. Asociacijos finansiniai metai sutampa su kalendoriniais metais.
4. Asociacijos pavadinimas gali būti vartojamas sutrumpinta forma – LPVA.

5. Asociacija turi savo antspaudą, sąskaitą kredito įstaigoje, logotipą, gali turėti kitą simboliką ir svetainę internete.

6. Asociacija veikia visoje Lietuvos Respublikos teritorijoje.

7. Asociacijos buveinė (centrinė būstinė) turi būti Vilniuje, Asociacijos filialų buveinės gali būti kituose šalies miestuose ar rajonuose.

8. Asociacija veikia laikydamasi Lietuvos Respublikos Konstitucijos, Lietuvos Respublikos civilinio kodekso, Lietuvos Respublikos asociacijų įstatymo, kitų teisės aktų ir savo veiklą grindžia įstatais.

9. Asociacija yra nepriklausoma nuo valstybės valdžios institucijų ir politinių partijų.

10. Asociacija gali būti kitų asociacijų ir visuomeninių organizacijų nare.

II SKYRIUS

ASOCIACIJOS VEIKLOS TIKSLAI, SRITYS IR RŪŠYS

11. Asociacijos veiklos tikslai yra:

11.1. vienyti policijos pareigūnus ir veteranus;
11.2. koordinuoti Asociacijos narių veiklą;
11.3. atstovauti asociacijos narių interesams ir juos ginti;
11.4. kelti policijos pareigūno profesijos prestižą, puoselėti profesines tradicijas, propaguoti policijos pareigūno profesines vertybes;

11.5. sudaryti sąlygas išėjusiems į pensiją policijos veteranams išsaugoti ryšius su policijos sistema ir perduoti savo patirtį jaunesnėms policijos pareigūnų kartoms;

11.6. teikti pagalbą Asociacijos nariams profesinio orientavimo į kitas veiklos sritis, medicininės reabilitacijos ir kitais socialinio prisitaikymo išėjus į pensiją klausimais;

11.7. suvienyti šalyje veikiančias, panašius tikslus deklaruojančias organizacijas siekiant kartu spręsti policijos pareigūnų ir veteranų socialines problemas;
11.8. keistis veiklos patirtimi su užsienyje veikiančiomis, panašių tikslų siekiančiomis organizacijomis;
11.9. tenkinti kitus viešuosius interesus.
12. Asociacijos veiklos principai yra:

12.1. savanoriškumas – į organizaciją įstojama ir išstojama laisva valia;
12.2. demokratiškumas – visi sprendimai yra priimami kolegialiai, grindžiami daugumos nuomone;
12.3. tolerancija – galimybė išsakyti priešingą nuomonę, pagarba jai ir įsitikinimams;
12.4. skaidrumas ir viešumas – organizacija yra atvira visuomenei, užtikrina savo veiksmų ir priimamų sprendimų viešumą;
12.5. vienybė – organizacija remia savo narius, gina jų teises ir teisėtus interesus, Asociacijos nariai puoselėja ir stiprina organizaciją.
13. Siekdama savo tikslų, Asociacija turi teisę:

13.1. atstovauti Asociacijos nariams ir įstatymų nustatyta tvarka ginti Asociacijos narių teises ir teisėtus interesus visose Lietuvos Respublikos valstybės valdžios ir savivaldos institucijose, visuomeninėse, nevyriausybinėse organizacijose, teisme;
13.2. teisės aktų nustatyta tvarka gauti iš valstybinių ar savivaldybės įstaigų, įvairių organizacijų savo veiklai reikalingą informaciją darbo, ekonominiais ir socialiniais klausimais;

13.3. teikti siūlymus valstybės valdžios institucijoms dėl teisės aktų darbo, ekonominiais ir socialiniais klausimais priėmimo, tobulinimo ar panaikinimo;

13.4. bendradarbiauti ir sudaryti bendradarbiavimo sutartis su valstybinėmis ar savivaldybės įstaigomis, įvairiomis organizacijomis ir kitais socialiniais partneriais;

13.5. Lietuvos Respublikos įstatymų numatyta tvarka rengti susirinkimus, organizuoti mitingus, demonstracijas ir kitus taikius masinius renginius;

13.6. informuoti visuomenę apie savo veiklą;

13.7. samdyti fizinius ir juridinius asmenis įstatuose numatytai veiklai vykdyti;

13.8. steigti Asociacijos filialus;
13.9. realizuoti kitas teises, numatytas Lietuvos Respublikos teisės aktuose.

14. Siekdama savo tikslų Asociacija gali verstis ūkine komercine veikla:

14.1. spausdinimas ir įrašytų laikmenų tiražavimas;
14.2. leidybinė veikla;

14.3. teisinė veikla;
14.4. fotografavimo veikla;
14.5. apsaugos ir tyrimo veikla;

14.6. sportinis ir rekreacinis švietimas;
14.7. vairavimo mokyklų veikla;
14.8. švietimui būdingų paslaugų veikla;
14.9. sportinė ar mėgėjų žvejyba bei medžioklė ir su jomis susijusi veikla;
14.10. nesusijusio su apgyvendinimu socialinio darbo su pagyvenusiais ir neįgaliaisiais asmenimis veikla;
14.11. liaudies amatai.
15. Asociacija yra pelno nesiekianti organizacija, jos pelnas gali būti naudojamas tik jos įstatuose nustatytiems veiklos tikslams siekti ir negali būti skirstomas steigėjams ir (arba) veiklos dalyviams.

III SKYRIUS

NARYSTĖ ASOCIACIJOJE, ASOCIACIJOS NARIŲ TEISĖS IR PAREIGOS

16. Asociacijos nariais gali būti veiksnūs fiziniai asmenys, Lietuvos Respublikos piliečiai:
16.1. tarnavę Lietuvos policijoje ir gaunantys pareigūnų ir karių valstybinę pensiją už tarnybą (arba netekto darbingumo) pagal Lietuvos Respublikos pareigūnų ir karių valstybinių pensijų įstatymą;

16.2. ištarnavę Lietuvos Respublikos pareigūnų ir karių valstybinių pensijų įstatyme nustatytą laiką pareigūnų ir karių valstybinei pensijai skirti ir turintys teisę šią pensiją gauti, tačiau dar tarnaujantys Lietuvos policijoje – Asociacijos ir Policijos departamento prie Lietuvos Respublikos vidaus reikalų ministerijos bendradarbiavimo sutartyje nustatyta tvarka;
16.3. kiti asmenys, pripažįstantys Asociacijos įstatus ir norintys dalyvauti jos veikloje.

17. Asociacijos nariais gali būti juridiniai asmenys, kurių tikslai ar veiklos sritys susiję su Asociacijos tikslais.
18. Norintys įstoti į Asociaciją:

18.1. pateikia Asociacijos valdybai prašymą įstoti į Asociaciją;

18.2. užpildo nustatytos formos nario anketą;

18.3. privalo pasirašytinai susipažinti su Asociacijos įstatais ir įsipareigoti laikytis jų reikalavimų;

18.4. sumoka nustatyto dydžio nario mokestį (arba stojamąjį įnašą, jei yra nustatytas).
19. Asmuo, atitinkantis įstatų 16 ir 17 punktų reikalavimus bei pateikęs įstatų 18 punkte nurodytus dokumentus tampa kandidatu į Asociacijos narius.
20. Fizinius ir juridinius asmenis į Asociacijos narius balsų dauguma priima Asociacijos valdyba savo posėdyje, kuriame turi dalyvauti ne mažiau kaip 1/2 valdybos narių, prieš tai atlikus patikrinimą, ar pagal šių įstatų 16 punkto nuostatas fizinis asmuo bei pagal 17 punkto nuostatas juridinis asmuo gali tapti Asociacijos nariu.
21. Asociacijos nariu tampama tuomet, kai įvykdytos įstatų 18 ir 22 punktuose nurodytos sąlygos.
22. Asociacijos nariai registruojami Asociacijos narių registre, kurį tvarko Asociacijos valdybos sekretorius. Asociacijos buveinėje (centinėje būstinėje), taip pat Asociacijos filialų buveinėse turi būti visų Asociacijos narių sąrašai. Sąrašus Asociacijos valdybos sekretorius atnaujina ne rečiau kaip kartą per pusmetį nurodydamas paskutinio atnaujinimo datą.

23. Asociacijos narys turi teisę:

23.1. dalyvauti ir balsuoti Asociacijos visuotiniuose narių susirinkimuose;

23.2. rinkti ir būti renkamu į Asociacijos valdymo organus;

23.3. gauti visą Asociacijos turimą informaciją apie jos veiklą, susipažinti su Asociacijos narių sąrašu, o pateikęs rašytinį prašymą Asociacijos valdybai, - ir su kitais Asociacijos dokumentais;

23.4. naudotis Asociacijos teikiamomis paslaugomis;

23.5. kreiptis į visus Asociacijos valdymo organus teikiant prašymus, siūlymus dėl Asociacijos veiklos tobulinimo;

23.6. dalyvauti Asociacijos organizuojamuose susirinkimuose, mitinguose, demonstracijose ir kituose taikiuose masiniuose renginiuose (policijos pareigūnai šioje veikloje gali dalyvauti, jei tai neprieštarauja tarnybą policijoje reglamentuojantiems teisės aktams);

23.7. remti Asociacijos veiklą tiksliniais įnašais;

23.8. bet kada išstoti iš Asociacijos;
23.9. realizuoti kitas teises, nustatytas asociacijų nariams Lietuvos Respublikos teisės aktuose.

24. Asociacijos narių pareigos:

24.1. laikytis Asociacijos įstatų;

24.2. vykdyti Asociacijos visuotinių narių susirinkimų ir Asociacijos valdybos sprendimus;
24.3. dalyvauti Asociacijos visuotiniuose narių susirinkimuose ir kitoje Asociacijos veikloje;
24.4. informuoti Asociacijos valdybą apie Asociacijos vardu rengiamas akcijas;

24.5. laiku mokėti nustatyto dydžio Asociacijos nario mokestį;

24.6. ginti Lietuvos policijos ir Asociacijos garbę;

24.7. taupiai ir racionaliai naudoti Asociacijos lėšas ir turtą;

24.8. savo veiksmais nedaryti žalos Asociacijai;
24.9. sustabdyti savo veiklą ir įgaliojimus politinėse partijose, jei yra išrinktas Asociacijos valdybos pirmininku.
25. Narystė Asociacijoje nutraukiama:

25.1. nariui pareiškus norą išstoti iš Asociacijos, t. y. pateikus Asociacijos valdybai prašymą, ir Asociacijos valdybai priėmus atitinkamą sprendimą;

25.2. Asociacijos valdybos sprendimu:

25.2.1. jei narys pažeidė Asociacijos įstatus arba nevykdo jos valdymo organų sprendimų, arba nario veikla prieštarauja Asociacijos tikslams ar kitaip diskriminuoja Asociaciją;
25.2.2. jei narys nesumoka nustatyto nario mokesčio ilgiau kaip šešis mėnesius nuo šių įstatų 65 nurodyto termino pabaigos;
25.2.3. Asociacijos nariui mirus.

26. Asmeniui, netekusiam Asociacijos nario statuso, nario mokesčiai, stojamasis įnašas ar kitaip Asociacijos nuosavybėn perduotos lėšos ir turtas negrąžinami.

27. Nutraukęs narystę Asociacijoje narys neatleidžiamas nuo įsipareigojimų, kylančių iš šių įstatų ir sudarytų su Asociacija sandorių iki visiško atsiskaitymo ir priimtų sprendimų įvykdymo.

28. Asociacijos valdybos sprendimas dėl narystės nutraukimo ne vėliau kaip per vieną mėnesį nuo sprendimo priėmimo dienos (pateikiant prašymą Asociacijos valdybos pirmininkui) gali būti apskųstas Asociacijos visuotiniam narių susirinkimui, kuris gali atkurti narystę Asociacijoje. Toks sprendimas turi būti priimamas paprasta balsų dauguma.
29. Asociacijos garbės nariu gali tapti asmuo, turintis nuopelnus Lietuvos valstybei, teisėsaugai, teisėkūrai, Asociacijai. Asociacijos garbės nario statusas suteikiamas Asociacijos valdybos 2/3 balsų dauguma.
30. Asociacijos rėmėjas – asmuo, turintis nuopelnų Asociacijai ir pareiškęs norą tapti rėmėju. Asociacijos rėmėjo statusas suteikiamas Asociacijos valdybos narių paprasta balsų dauguma.

31. Asociacijos garbės nariui ir Asociacijos rėmėjui Asociacijos valdybos sprendimu išduodamas nustatytos formos pažymėjimas.

IV SKYRIUS

ASOCIACIJOS ORGANAI

32. Asociacijos organai:

32.1. Asociacijos visuotinis narių susirinkimas – aukščiausias organas;
32.2. Asociacijos valdyba – kolegialus valdymo organas;
32.3. Asociacijos revizijos komisija – kontrolės organas.
33. Asociacijos visuotiniai narių susirinkimai yra eiliniai ir neeiliniai. Eilinis Asociacijos visuotinis narių susirinkimas turi įvykti kasmet ne vėliau kaip per 4 mėnesius nuo finansinių metų pabaigos.

34. Neeilinis Asociacijos visuotinis narių susirinkimas šaukiamas:
34.1. Asociacijos valdybos 2/3 narių reikalavimu;
34.2. Asociacijos narių iniciatyvinės grupės, sudarytos ne mažiau kaip iš 15 narių, reikalavimu;
34.3. teismo sprendimu, jei Asociacijos visuotinis narių susirinkimas nebuvo sušauktas Asociacijos įstatų nustatyta tvarka ir dėl to į teismą kreipėsi Asociacijos narys ar valdymo organas;
34.4. kai numatoma keisti Asociacijos įstatus;
34.5. kai numatoma priimti sprendimą dėl Asociacijos pertvarkymo, reorganizavimo ar likvidavimo;
34.6. kai numatoma spręsti Asociacijos valdybos (jos nario, narių) atšaukimo ar atsistatydinimo klausimą arba kitus Asociacijos veiklai svarbius klausimus (dėl valdymo ir kontrolės organų narių skaičiaus, kompetencijos).
35. Asociacijos visuotinis narių susirinkimas:

35.1. priima sprendimą dėl Asociacijos įstatų keitimo;
35.2. priima sprendimą dėl Asociacijos pertvarkymo, reorganizavimo ar likvidavimo;
35.3. nustato pagrindines Asociacijos veiklos kryptis;
35.4. renka Asociacijos valdybos ir revizijos komisijos narius;
35.5. sprendžia Asociacijos valdybos ir revizijos komisijos narių atšaukimo ar atsistatydinimo klausimus;
35.6. vertina Asociacijos valdybos ir revizijos komisijos veiklą ir tvirtina jų veiklos ataskaitas;
35.7. per 4 mėnesius nuo finansinių metų pabaigos tvirtina asociacijos metinių finansinių ataskaitų rinkinį;

35.8. sprendžia kitus klausimus, jei tai nepriskirta kitų Asociacijos organų kompetencijai ir jei pagal esmę tai nėra valdymo organo funkcijos.

36. Sprendimą dėl visuotinio narių susirinkimo sušaukimo priima valdyba. Pranešimas apie visuotinio narių susirinkimo sušaukimą turi būti paskelbtas VĮ Registrų centro leidžiamame elektroniniame leidinyje „Juridinių asmenų vieši pranešimai“ bei išsiunčiamas Asociacijos filialams jų elektroninio pašto adresu. Pranešime apie visuotinio narių susirinkimo sušaukimą turi būti nurodyta: susirinkimo data, laikas, vieta ir darbotvarkė. Pranešime darbotvarkės nurodyti nereikia, jeigu šiame pranešime nurodoma, kad visuotinio narių susirinkimo darbotvarkė yra pateikta Asociacijos interneto svetainėje, ir pateikiamas šios svetainės adresas.

37. Asociacijos narys turi teisę siūlyti Asociacijos valdybai papildyti ar pakeisti darbotvarkę. Kartu su siūlymu turi būti pateikti sprendimų projektai siūlomais klausimais arba, kai sprendimų priimti nereikia, paaiškinimai dėl kiekvieno siūlomo visuotinio narių susirinkimo darbotvarkės klausimo. Darbotvarkė valdybos sprendimu gali būti papildyta, jeigu siūlymas gautas ne vėliau kaip likus 14 dienų iki visuotinio narių susirinkimo dienos. Jeigu visuotinio narių susirinkimo darbotvarkė, nurodyta pranešime apie šaukiamą susirinkimą, buvo papildyta, apie jos papildymus Asociacijos nariams turi būti pranešta tokiu pat būdu kaip apie visuotinio narių susirinkimo sušaukimą, ne vėliau kaip likus 10 dienų iki visuotinio narių susirinkimo.

38. Visuotinis narių susirinkimas gali priimti sprendimus ir laikomas įvykusiu, kai jame dalyvauja daugiau kaip 1/2 Asociacijos narių. Jei kvorumo nėra, visuotinis narių susirinkimas laikomas neįvykusiu ir turi būti sušauktas pakartotinis visuotinis narių susirinkimas, kuris turi teisę priimti sprendimus tik pagal neįvykusio susirinkimo darbotvarkę ir kuriam netaikomas kvorumo reikalavimas. Pakartotinis visuotinis narių susirinkimas šaukiamas ne anksčiau kaip praėjus 5 dienoms ir ne vėliau kaip praėjus 15 dienų nuo neįvykusio visuotinio narių susirinkimo dienos. 
39. Visuotiniame narių susirinkime sprendžiamojo balso teisę turi visi Asociacijos nariai. Vienas narys visuotiniame narių susirinkime turi vieną balsą. Sprendimai priimami atviru balsavimu, jei Asociacijos visuotinis narių susirinkimas nenusprendžia kitaip. Visuotinis narių susirinkimas neturi teisės priimti sprendimų darbotvarkėje nepaskelbtais klausimais, išskyrus atvejus, kai jame dalyvauja visi Asociacijos nariai.

40. Asociacijos narys – fizinis asmuo gali teisės aktuose nustatyta tvarka įgalioti kitą asmenį dalyvauti Asociacijos visuotiniame narių susirinkime ir perleisti balsavimo teisę. Asociacijos narys – juridinis asmuo gali būti atstovaujamas Asociacijos visuotiniame narių susirinkime tik to juridinio asmens darbuotojų, dalyvių ar valdymo organo narių. 
41. Visuotinio narių susirinkimo sprendimas laikomas priimtu, kai už jį gauta daugiau narių balsų negu prieš, jeigu šie įstatai nenustato didesnės daugumos. Visuotinio narių susirinkimo sprendimams priimti reikia ne mažiau kaip 2/3 susirinkime dalyvaujančių Asociacijos narių balsų, kai priimamas sprendimas keisti Asociacijos įstatus, pertvarkyti, reorganizuoti ar likviduoti Asociaciją. 

42. Visuotiniame narių susirinkime įgaliotinis turi tokias pačias teises, kokias turėtų jo atstovaujamas narys.  Įgaliotinis tame pačiame visuotiniame narių susirinkime gali būti įgaliotas daugiau negu vieno nario. 

43. Asociacijos visuotinio narių susirinkimo priimti sprendimai yra privalomi Asociacijos valdybai, revizijos komisijai ir visiems Asociacijos nariams.

44. Asociacijos valdyba renkama Asociacijos visuotiniame narių susirinkime paprasta balsų dauguma 3 (trijų) metų kadencijai. Valdybą sudaro 11 narių. Asociacijos valdybos narių kadencijų skaičius neribojamas. Valdyba priima sprendimus pagal Asociacijos įstatuose nustatytą kompetenciją. Valdybos reglamentas tvirtinamas valdybos posėdyje. 
45. Asociacijos valdyba:

45.1. iš Asociacijos visuotiniame narių susirinkime išrinktų Asociacijos valdybos narių renka Asociacijos valdybos pirmininką bei pirmininko pavaduotoją (pavaduotojus). Asociacijos valdybos pirmininko teikimu renka Asociacijos valdybos sekretorių ir Asociacijos iždininką;
45.2. tvirtina Asociacijos valdybos sekretoriaus, iždininko ir kitų narių kompetencijų aprašus;

45.3. nustato policijos veteranų esamas aktualias problemas, taip pat Asociacijos veiklos problemas, problemų sprendimo būdus, savo veiklos gaires, įvardija siektinus tikslus ir uždavinius kadencijos laikotarpiu, tvirtina savo veiklos metinį planą ir užtikrina šio plano priemonių nuoseklų ir koordinuotą įgyvendinimą;
45.4. Asociacijos valdyba veikia Asociacijos vardu, kai yra santykių su kitais asmenimis, taip pat sudaro sandorius Asociacijos vardu;
45.5. sudaro Asociacijos biudžetą, tvirtina išlaidų sąmatas;

45.6. atsako už racionalų Asociacijos turto ir lėšų naudojimą;

45.7. atsako už asociacijos metinių finansinių ataskaitų rinkinio ir asociacijos veiklos ataskaitos parengimą ir pateikimą visuotiniam narių susirinkimui;
45.8. nustato maksimalų mėnesinį piniginių lėšų limitą, kuriuo Asociacijos valdybos pirmininkas gali disponuoti savarankiškai be Asociacijos valdybos sprendimo, ne rečiau kaip vieną kartą per ketvirtį pateikdamas ataskaitą Asociacijos valdybai;

45.9. tvirtina Asociacijos nario anketos, Asociacijos nario pažymėjimo formas, kitą Asociacijos simboliką;

45.10. sprendžia naujų narių priėmimo ir narystės Asociacijoje nutraukimo klausimus, sprendžia dėl Asociacijos nario stojamojo įnašo, jo dydžio;

45.11. nustato Asociacijos nario kasmetinio mokesčio dydį;
45.12. skiria Bendrųjų reikalų komiteto, Teisės ir socialinių reikalų komiteto, Tradicijų komiteto, Plėtros komiteto, Projektų komiteto, Komunikacijos komiteto ir Etikos komisijos narius ir pirmininkus, tvirtina jų nuostatus, kontroliuoja jų veiklą;
45.13. organizuoja informacijos apie Asociacijos veiklą skelbimą Asociacijos interneto svetinėje (jeigu yra) ir žiniasklaidoje, atsako už pateiktos informacijos turinį;

45.14. tvirtina dokumentų ir informacijos apie Asociacijos veiklą pateikimo nariams tvarką;

45.15. rengia Asociacijos visuotinių susirinkimų darbotvarkes, praneša darbotvarkę, susirinkimo datą ir vietą Asociacijos nariams ir sprendžia kitus susirinkimų organizavimo klausimus;

45.16. priima sprendimus dėl filialų steigimo, jų veiklos nutraukimo, tvirtina filialų nuostatus;

45.17. sprendžia Asociacijos buveinės (centrinės būstinės), Asociacijos filialų buveinių keitimo klausimus;

45.18. steigia Asociacijos veiklai organizuoti reikalingus komitetus, komisijas, sprendžia kitus jos kompetencijai priskirtus valdymo klausimus.
46. Asociacijos valdybos posėdžiai yra teisėti, kai juose dalyvauja daugiau nei 1/2 valdybos narių. Sprendimai priimami atviru balsavimu balsų dauguma, balsams pasiskirsčius po lygiai, sprendimą lemia Asociacijos valdybos pirmininko balsas. Valdyba 2/3 balsų dauguma priima sprendimą dėl valdybos pirmininko išrinkimo.
47. Asociacijos valdybos posėdžiai pagal poreikį, tačiau ne rečiau kaip vieną kartą per ketvirtį, organizuojami Asociacijos valdybos pirmininko. Asociacijos valdybos posėdžių sušaukimo iniciatyvos teisę turi kiekvienas valdybos narys. Atsižvelgiant į svarstomus klausimus, į Asociacijos valdybos posėdžius gali būti kviečiami kiti asmenys.
48. Kiekvienas valdybos narys gali atsistatydinti iš pareigų kadencijai nesibaigus, apie tai prieš 15 dienų raštu pranešęs Asociacijos valdybos pirmininkui. Asociacijos valdybos arba jos nario (narių) atšaukimą gali inicijuoti ne mažiau kaip 2/3 Asociacijos narių, raštu pateikę Asociacijos valdybos pirmininkui atstatydinimo motyvus ir argumentus. Kilus klausimui dėl Asociacijos valdybos (jos nario, narių) atšaukimo arba atsistatydinimo, šaukiamas Asociacijos visuotinis narių susirinkimas.
49. Asociacijos valdybos pirmininkas vadovauja Asociacijos valdybos veiklai ir užtikrina Asociacijos įstatuose numatytų Asociacijos veiklos tikslų įgyvendinimą. Asociacijos valdybos pirmininkas renkamas pirmame valdybos posėdyje po Asociacijos valdybos narių išrinkimo Asociacijos visuotiniame narių susirinkime. Sprendimas priimamas atviru balsavimu, balsų dauguma. Jeigu valdybos pirmininkas neišrenkamas pirmame posėdyje po Asociacijos valdybos narių išrinkimo visuotiniame narių susirinkime, po savaitės šaukiamas kitas valdybos posėdis, kuriame Asociacijos valdybos pirmininkas renkamas atviru arba slaptu balsavimu, jei taip nusprendžia valdyba.
50. Asociacijos valdybos pirmininkas:

50.1. organizuoja Asociacijos valdybos darbą ir jam vadovauja, organizuoja Asociacijos valdybos sprendimų vykdymą;
50.2. teikia Asociacijos valdybai Asociacijos valdybos sekretoriaus ir Asociacijos valdybos iždininko kandidatūras;
50.3. Asociacijos valdybai pritarus, priima ir atleidžia Asociacijos darbuotojus, sudaro su jais darbo sutartis, tvirtina jų pareigybių aprašymus;

50.4. Asociacijos valdybos pavedimu Asociacijos vardu sudaro sandorius su fiziniais ir juridiniais asmenimis dėl paslaugų pirkimo, teikimo, kitus sandorius, bendradarbiavimo sutartis, siekiant įgyvendinti Asociacijos tikslus;
50.5. Asociacijos valdybai pavedus atstovauja Asociacijai visose Lietuvos Respublikos valstybės valdžios ir savivaldos institucijose, visuomeninėse, nevyriausybinėse organizacijose, teisme. Klausimas dėl atstovavimo Asociacijai užsienyje kiekvieną kartą atskirai sprendžiamas Asociacijos valdybos posėdyje;

50.6. turi teisę pagal savo kompetenciją duoti rašytinius ir žodinius nurodymus Asociacijos valdybos ar Asociacijos nariams;
50.7. rengia ir teikia Asociacijos visuotiniam narių susirinkimui Asociacijos valdybos veiklos ataskaitą; 

50.8. atsako už metinių finansinių ataskaitų rinkinio sudarymą ir pateikimą Asociacijos visuotiniam narių susirinkimui;
50.9. atsako už racionalų Asociacijos turto ir lėšų panaudojimą;

50.10. sprendžia kitus teisės aktuose jo kompetencijai priskirtus klausimus.
51. Asociacijos valdybos pirmininkas turi teisę atsistatydinti iš valdybos pirmininko pareigų, apie tai pranešęs Asociacijos valdybos nariams ir organizavęs Asociacijos valdybos posėdį. Asociacijos valdybos pirmininko atšaukimą gali inicijuoti ne mažiau kaip 2/3 Asociacijos valdybos narių. Asociacijos valdybos pirmininkas atšaukiamas arba jo atsistatydinimas priimamas, jei už tai balsuoja ne mažiau kaip 2/3 Asociacijos valdybos narių, ir jis toliau lieka Asociacijos valdybos nariu. Asociacijos valdybos pirmininkui pareiškus norą pasitraukti iš Asociacijos valdybos, klausimas sprendžiamas šių įstatų 51 punkte nustatyta tvarka.
52. Asociacijos valdybos pirmininko įgaliojimai baigiasi, kai išrenkamas naujas Asociacijos valdybos pirmininkas. Baigęs kadenciją Asociacijos valdybos pirmininkas per 5 darbo dienas perduoda naujam Asociacijos valdybos pirmininkui Asociacijos antspaudą, dokumentus, lėšas ir kitas materialines vertybes surašant perdavimo-priėmimo aktą, kurį taip pat pasirašo Asociacijos revizijos komisijos pirmininkas (jam nesant – vienas iš Asociacijos revizijos komisijos narių).
53. Asociacijos valdybos pirmininkui dėl svarbių priežasčių negalint eiti pirmininko pareigų, jo pareigas eina Asociacijos pirmininko pavaduotojas.
54. Asociacijos revizijos komisija renkama Asociacijos visuotiniame narių susirinkime paprasta balsų dauguma 3 (trijų) metų kadencijai. Asmuo negali būti išrinktas Asociacijos revizijos komisijos nariu daugiau kaip 2 (dvi) kadencijas iš eilės. Asociacijos revizijos komisijos nariais negali būti Asociacijos valdybos pirmininkas ar Asociacijos valdybos nariai.

55. Asociacijos revizijos komisija:
55.1. kontroliuoja Asociacijos turto ir lėšų naudojimą;

55.2. ne rečiau kaip kartą per pusmetį tikrina Asociacijos finansinę atskaitomybę ir kitus buhalterinės ir finansinės apskaitos dokumentus;

55.3. informuoja Asociacijos valdybos pirmininką ir Asociacijos valdybos narius apie visus patikrinimų metu nustatytus pažeidimus, jei tokių yra, taip pat patikrinimų ataskaitas pateikia artimiausiame Asociacijos visuotiniame narių susirinkime;
56. Asociacijos revizijos komisijos darbą organizuoja ir jam vadovauja Asociacijos revizijos komisijos pirmininkas, kuris renkamas pirmame komisijos posėdyje po Asociacijos revizijos komisijos narių išrinkimo Asociacijos visuotiniame narių susirinkime.

57. Asociacijos revizijos komisijos pirmininkui atsistatydinus arba negalint eiti pareigų, Asociacijos visuotiniame narių susirinkime renkamas naujas revizijos komisijos narys ir šių įstatų  56 punkte nustatyta tvarka renkamas Asociacijos revizijos komisijos pirmininkas. Atsistatydinus Asociacijos revizijos komisijos nariui, renkamas naujas revizijos komisijos narys.
58. Asociacijos revizijos komisija Lietuvos Respublikos įstatymų nustatyta tvarka atsako už Asociacijos veiklos trūkumų nuslėpimą, jei patikrinimų metu buvo nustatyti ir nepaviešinti.

59. Asociacijos buhalterinė ir finansinė apskaita ir atskaitomybė sudaroma ir tvirtinama Lietuvos Respublikos teisės aktuose nustatyta tvarka.

60. Visi Asociacijos visuotinių susirinkimų, valdybos ir revizijos komisijos posėdžiai protokoluojami. Protokolus pasirašo posėdžio pirmininkas  ir posėdžio sekretorius.

V SKYRIUS

ASOCIACIJOS TURTAS IR LĖŠOS

61. Asociacija perka ar kitaip įsigyja savo veiklai reikalingą turtą, jį naudoja, valdo ir disponuoja nuosavybės ar bet kokiomis kitomis teisėmis. Asociacijos turtas yra atskirtas nuo Asociacijos narių turto. Asociacijos lėšas sudaro Asociacijos nario mokesčiai, stojamieji įnašai, tiksliniai įnašai ir kitos teisėtai gautos lėšos ir pajamos.

62. Nario mokestis mokamas kasmet gruodžio mėnesį už ateinančius metus. Nario mokesčio dydis gali būti keičiamas, jis kasmet patvirtinamas arba nustatomas iš naujo Asociacijos valdybos posėdyje, kuriame svarstomas Asociacijos metinių finansinių ataskaitų rinkinys.

63. Nario mokestis gali būti mokamas grynais Asociacijos valdybos iždininkui, banko pavedimu, taip pat nuskaitomas ir pervedamas į Asociacijos banko sąskaitą tiesioginio debeto būdu. Kai nario mokestis mokamas į banko sąskaitą, taip pat sumokamas ir banko nustatytas lėšų įskaitymo į sąskaitą mokestis.

64. Asociacijos valdybos sprendimu gali būti nustatytas Asociacijos nario stojamasis įnašas, jo dydis ir mokėjimo tvarka. Jeigu toks įnašas yra nustatomas, jo dydis gali būti keičiamas, t. y. jis kasmet patvirtinamas arba nustatomas iš naujo Asociacijos valdybos posėdyje, kuriame svarstomas Asociacijos metinių finansinių ataskaitų rinkinys.
65. Asociacija gali būti paramos gavėjas. Asociacija gali gauti paramą iš Lietuvos Respublikoje ir užsienyje veikiančių asociacijų, profesinių sąjungų, valstybinių ir visuomeninių organizacijų, įmonių, įstaigų, fondų ir fizinių asmenų, jei to nedraudžia Lietuvos Respublikos įstatymai.

66. Asociacija gali būti paramos ir labdaros teikėjas.
67. Asociacijai leidžiama nuosavybės ar bet kokiomis kitomis teisėmis valdomą turtą ir lėšas perleisti, užtikrinti juo prievolių įvykdymą ar kitaip apriboti savo valdymo, naudojimo ir disponavimo teises į jį tik tuo atveju, kai tai reikalinga Asociacijos įstatuose nustatytiems veiklos tikslams įgyvendinti, tačiau net ir šiuo atveju Asociacijai taikomi veiklos ribojimai pagal Lietuvos Respublikos asociacijų įstatymą.
68. Asociacija už savo prievoles atsako tik jai priklausančiu turtu ir lėšoms. Asociacija neatsako už savo narių prievoles, o nariai neatsako už Asociacijos prievoles.
VI SKYRIUS

ASOCIACIJOS PRANEŠIMAI IR SKELBIMAI

69. Kai Asociacijos skelbimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.
70. Pranešimas apie Asociacijos visuotinio narių susirinkimo sušaukimą turi būti paskelbtas VĮ Registrų centro leidžiamame elektroniniame leidinyje „Juridinių asmenų vieši pranešimai“ ne vėliau kaip likus 20 dienų iki Asociacijos visuotinio narių susirinkimo dienos. Pranešimas taip pat išsiunčiamas Asociacijos filialams jų elektroninio pašto adresu bei paskelbiamas Asociacijos interneto svetainėje. Apie pakartotinį visuotinį narių susirinkimą pranešama šiame punkte nustatytu būdu ne vėliau kaip likus 5 dienoms iki pakartotinio visuotinio narių susirinkimo. 
71. Asociacijos organų pranešimai, kita reikalinga informacija skelbiama Asociacijos interneto svetainėje ir išsiunčiama Asociacijos nariams elektroniniu paštu arba paštu. Taip pat galimas informavimas siunčiant SMS žinutes.
72. Kiekvienas Asociacijos narys turi turėti galimybę susipažinti su visais Asociacijos priimtais dokumentais ir jų projektais, narių sąrašu ir kita informacija apie Asociacijos veiklą Asociacijos buveinėje (centrinėje būstinėje) ar Asociacijos filialuose.
73. Dokumentų ir kitos informacijos apie Asociacijos veiklą pateikimo nariams tvarką tvirtina Asociacijos valdyba. Asociacijos dokumentai, jų kopijos ar kita informacija nariams pateikiama neatlygintinai.
VII SKYRIUS

ASOCIACIJOS FILIALŲ STEIGIMAS IR JŲ VEIKLOS NUTRAUKIMAS

74. Asociacijos filialas yra teritoriniu principu įsteigtas Asociacijos struktūrinis padalinys, turintis savo buveinę ir veiklą grindžiantis Asociacijos valdybos patvirtintais nuostatais. Asociacijos filialai nėra juridiniai asmenys. Filialai steigiami, jų veikla nutraukiama Asociacijos valdybos sprendimu. Filialų vadovus skiria Asociacijos valdyba. Filialų skaičius yra neribojamas.

VIII SKYRIUS

ASOCIACIJOS ĮSTATŲ IR BUVEINĖS KEITIMAS

75. Asociacijos įstatai keičiami Asociacijos visuotinio narių susirinkimo sprendimu, priimtu 2/3 susirinkime dalyvaujančių Asociacijos narių balsų. Pakeistus Asociacijos įstatus pasirašo susirinkimo įgaliotas asmuo. Įstatų pakeitimai įsigalioja nuo jų įregistravimo juridinių asmenų registre.
76. Asociacijos buveinė keičiama Asociacijos valdybos sprendimu, priimtu posėdyje dalyvavusių Asociacijos valdybos narių balsų dauguma.
IX SKYRIUS

Asociacijos pertvarkymas ir pabaiga

77. Asociacija pertvarkoma, reorganizuojama ar likviduojama Lietuvos Respublikos civilinio kodekso nustatyta tvarka.

Įstatai patvirtinti 2015 m.                   d.
Lietuvos policijos veteranų asociacijos visuotiniame narių susirinkime
Asociacijos visuotinio narių susirinkimo įgaliotas asmuo

(vardas, pavardė)
